Kiwi-sjefen: – Det skal ikke bli dyrere for forbrukeren

FJERNER SALTET: Selv etter at tilsatt vann og salt er tatt ut lover Norgesgruppen at kjøttedeig, kyllingkjøttdeig og karbonadedeig skal fungere like bra til fredagstacoen. Foto:Espen Sjølingstad Hoen,

Norges største butikkjede: Fjerner 90 tonn salt fra alle kjøttdeig- og deigprodukter

Alt tilsatt salt og vann i kjøttdeig og andre deigprodukter skal nå fjernes fra alle Kiwi, Meny, Joker og Spar-butikker.

Øystein Larsen-Vonstett

Nina Andersen

Oppdatert 14. oktober 2014

Artikkelen er over fem år gammel

Ifølge beregninger fra Norges største dagligvarekjede, NorgesGruppen, skal det dreie seg om mer enn 90 tonn salt som blir fjernet årlig.

– Det sier seg selv at når du tilsetter vann og salt til et produkt så kan du selge det billigere. Når vi nå fjerner dette skal allikevel våre produkter kunne matche de andre kjedene på pris, sier Kiwi-sjef, Jan Paul Bjørkøy, til VG.

NorgesGruppen består i dag av Kiwi, Meny, Joker og Spar butikkene og har en markedsandel på neste 40 prosent av hele det norske dagligvaremarkedet.

Ifølge dem vil tiltaket ha en umiddelbar positiv effekt på nordmenns saltinntak.

Mens helsemyndighetene anbefaler ett daglig inntak på 5 gram salt, inntar nordmenn 10 gram salt hver dag. Kjøttdeig alene bidrar til at saltforbruket er så høyt som det er. Beregninger fra matforskningsinstituttet Nofima viser at kjøttprodukter gir et saltinntak på mellom 1,7 og 2,4 gram per dag.

Mindre saltinntak kan spare 900 liv

En dansk undersøkelse viser at 900 liv hvert år kan spares ved å redusere det gjennomsnittlige saltinntaket med tre gram om dagen.

FORNØYD: Kiwi-sjef Jan Paul Bjørkøy Foto:Frode Hansen,

I Norge anbefaler Nasjonalt råd for ernæring nettopp å redusere til 6 gram for kvinner og 7 gram for menn innen 2018.

– Hvert år kan vi få 400 000 færre med forhøyet blodtrykk, 1100–1800 færre tilfeller av hjerte- og karsykdommer, 600 til 1000 færre blodpropper i hjernen og minimum 1000 færre dødsfall, sier hun til forskning.no.

Danmark har ifølge nettstedet drøye 10 prosent flere innbyggere enn Norge, og omtrent samme saltforbruk. Hvis vi overfører tallene direkte til Norge, betyr det at det vil bli minimum 900 færre dødsfall i året

Les Helsedirektoratets tiltaksplan for å få ned saltinntaket her.

Selger 9000 tonn av 30.000 tonn deigprodukter

NorgesGruppen har siste år solgt nærmere 9000 tonn deiger med salt og vann. 90 tonn salt fjernes nå fra det norske kostholdet, noe som innebærer at hver nordmann reduserer daglig saltinntak med 15 prosent de dagene man velger kjøttdeig uten salt istedenfor med salt.

-Potensialet for saltkutt er enormt dersom resten av bransjen følger etter, sier konsernsjef Tommy Korneliussen i NorgesGruppen. Vi har regnet på at innsparingspotensialet er nærmere 270 tonn salt årlig. Vi forventer at andre produsenter og dagligvareaktører følger etter, sier Korneliussen.

Lyst på kjøttdeig til middag? Her kan du finne alle oppskriftene med kjøttdeig i hos godt.no.

Totalt spiser vi 30.330 tonn kjøttdeig, karbonadedeig eller kyllingkjøttdeig per år.

Fakta om salt ** Salt (NaCl) er bygget opp av natrium (Na) og klorid (Cl). Det er særlig natriumet i salt som har dokumentert negativ helseeffekt. ** 1 gram salt inneholder 0,4 gram natrium. 1 gram natrium tilsvarer 2,5 gram salt (NaCl). ** En teskje inneholder 7 gram salt. ** Kroppen trenger natrium, men behovet er bare ca. 0,6 gram natrium (1,5 gram salt) om dagen for voksne. ** De fleste typer salt inneholder mye natrium – noen mer enn andre – og kan derfor ikke kalles sunne. ** Det anbefales at barn under 2 år maksimalt får i seg 0,5 gram salt per megajoule per dag, Dette for å unngå at barn venner seg til et kosthold med et høyt saltinnhold. Fra 2 år og opp til 9 år bør saltinntaket begrenses til ca. 3-4 g/dag. ** Svetting som følge av langvarig fysisk aktivitet og høy temperatur, samt diaré, kan føre til ekstra tap av natrium. ** Fordi maten ofte inneholder for mye salt trenger vi sjeldent å tenke på salttilførselen. ** Salt gir blant annet økt risiko for høyere blodtrykk, hjerte- og karsydommer og visse typer kreft. ** Mye tyder også på at det er en sammenheng mellom saltinntak og risiko for kroniske sykdommer. Kilde: Helsedirektoratet og Nasjonalt råd for ernærings «Strategi for reduksjon av saltinntaket i befolkninge. Vis mer

Kjøttprodukter er en av matvaregruppene som bidrar med mest salt, mellom 17 og 24 prosent av det totale saltinntaket.

De fjerner nå salt fra alle egne merkevarer og krever at andre merkeleverandører som leverer til dem, gjør akkurat det samme.

Annerledeslandet

Norge har, ifølge NorgesGruppen, som eneste land i Europa tradisjon for å tilsette 1 prosent salt og vann til kvernet kjøtt.

– I dag har kjøttdeig uten salt like god holdbarhet, og den er dessuten best egnet til norske forbrukeres nye matvaner med taco og pasta på menyen. Slik det er nå bruker vi en saltet kjøttdeig og setter til en saltet taco kryddermiks. Det blir dobbelt opp, sier Kiwi-sjefen til VG.

Nye merkeregler for salt

Ifra desember i år skal saltmengden i produkter oppgis på matvarer slik at forbrukeren skal kunne vite hvor mye salt de får i seg. Dette er felles merkeregler for EU og Norge.

-Vi ønsker å bidra til at forbrukerne blir mer bevisste på sitt saltinntak og at flere sjekker saltinnholdet i maten. Mange vil nok bli overrasket over hvor mye salt de spiser, forteller Aina Marie Lien, ernæringsfysiolog i NorgesGruppen.

Publisert: 14.10.14 kl. 09:58 Oppdatert: 14.10.14 kl. 16:16

Les også

Mer om Mat og drikke